Theatr Gorfforol - Revision 1 - TGAU Drama - BBC Bitesize
Mae Theatr Gorfforol yn dangos nad oes rhaid defnyddio geiriau i fynegi syniadau. Mae'n defnyddio technegau megis symudiadau, meim a dawns, a gall ymchwilio i faterion cymdeithasol a diwylliannol.
Natur Theatr Gorfforol
Ar ei symlaf, gallet ti ddiffinio Theatr Gorfforol fel math o theatr sy'n rhoi pwyslais ar symud yn hytrach na deialog, ond mae nifer fawr iawn o amrywiadau. Mae'r genre
yn cwmpasu amrywiaeth eang iawn o waith. Ond yn ei hanfod mae Theatr Gorfforol yn golygu unrhyw beth sy'n gosod y corff dynol yng nghanol y broses o adrodd stori. O ganlyniad mae'n aml yn haniaethol
ei harddull, gan ddefnyddio symudiadau mewn modd arddulliedig
a chynrychioliadol
. Gan fynegi syniadau drwy goreograffu symudiadau, ychydig iawn o ddeialog mae perfformwyr o'r fath yn ei defnyddio, os o gwbl.
Gellir dadlau bod DV8 ymhlith y prif ymarferwyr
Theatr Gorfforol fel ffurf 'lawn' ar gelfyddyd. Mae’n canolbwyntio ar edrych ar y potensial dramatig y gellir ei ddatgloi o symudiadau. Mae eu gwaith yn aml yn cael ei ddisgrifio fel gwaith sydd ar groesffordd lle mae dawns, sain a drama yn cyfarfod.
Yng nghynhyrchiad DV8, Can We Talk About This?, defnyddiodd y cyfarwyddwr a'r perfformwyr Theatr Gorfforol i fynegi materion gwleidyddol a chymdeithasol hynod o gymhleth ac anodd eu trin. Roedd prif thema'r cynhyrchiad yn edrych ar amlddiwylliannaeth
, ymwahaniaeth
ac Islam
filwriaethus. Roedd y cyfuniad o eiriau a gwaith corfforol yn mynegi'r hyn sydd ambell waith yn anodd ei roi mewn geiriau'n unig. Mae DV8 yn adnabyddus am ddefnyddio Theatr Gorfforol i ymchwilio i agweddau cymhleth ar gysylltiadau a pherthynas ddynol a materion cymdeithasol neu ddiwylliannol.
Hannes Langolf a Christina May yn Can We Talk About This? gan DV8 Physical Theatre, 2013 LLUN: DV8/Matt Nettheim
Lee Davern yn Can We Talk About This? gan DV8 Physical Theatre, 2013 LLUN: DV8/Matt Nettheim